Martti Ahtisaari ei ole antanut anteeksi Sdp:n ”unohdusta” ennen vuoden 2000 presidentinvaaleja kirjoittaa toimituspäällikkö Timo Paunonen.

ENTINEN tasavallan presidentti Martti Ahtisaari röykyttää tuoreessa kirjassaan demareita lievästi sanottuna olan takaa. Ministeri Jaakko Iloniemen ja Suomen Kuvalehden ex-päätoimittajan Tapani Ruokasen kanssa tehdyssä Miten tästä eteenpäin (Docendo) presidentti ja rauhannobelisti antaa palaa täyslaidallisen. Sdp:n leirissä on luettu vapisevin käsin presidentin määrittelyjä: Miten tuommoista porukkaa voisi äänestää -sitaatti ei jätä Sdp:n johtohenkilöitä kylmäksi.

Ahtisaari syyttää puoluetta antautumisesta ay-liikkeen edessä. Viimeisen, mutta ei yhtään vähäisemmän läimäytyksen saa puheenjohtaja Antti Rinne, joka onnistui suistamaan valtiovarainministeri Jutta Urpilaisen puolueen johdosta 2014.

Tätä presidentti ei ole antanut anteeksi vieläkään.

Mutta muutakin Ahtisaaren hampaan kolosta löytyy.

AHTISAARI on ollut demareille ainutlaatuinen mahdollisuus – hyvässä ja pahassa. Arvostettu suurlähettiläs ja YK-diplomaatti nousi yllättäen Sdp:n presidenttiehdokkaaksi vuoden 1994 vaaleihin. Presidentti Mauno Koivistolle etsittiin seuraaja.

Pitkäaikainen pääministeri ja Sdp:n puheenjohtaja, 70-luvun hyvinvointi-Suomen mannekiini Kalevi Sorsa uskoi olevansa puolueen ainut ja oikea ehdokas. Puolue kuitenkin järjesti kaikille avoimen esivaalin ehdokkaastaan ja sen voitti – Ahtisaari, ei Sorsa. Vielä suurempi yllätys oli, että sisäpolitiikassa pahasti haparoinut Ahtisaari meni saman tien myös presidentin virka-asuntoon Mäntyniemeen. Elisabeth Rehn (r) jäi kakkoseksi.

SDP ei koskaan toipunut politiikan ulkopuolelta tulleen Ahtisaaren menestyksestä. Sen sai tuta myös Ahtisaari itse. Istuva presidentti odotti Mäntyniemessä puolueelta kutsua ehdokkaaksi seuraavalle kaudelle. Turhaan. Kutsua tai pyyntöä ei tullut, ja kyse ei ollut unohduksesta. Vuoden 2000 vaaleihin Sdp valitsi ehdokkaakseen Tarja Halosen.

Ahtisaari oli työnsä tehnyt, Ahtisaari sai mennä.

NYT on Ahtisaaren koston aika, ja näin asia on jo muotoiltu joissakin demarikommenteissakin. Muun muassa ex-kansanedustaja Reijo Laitinen näki Ahtisaaren demarihaukuissa katkeruutta. Laitinen muistuttaa Etelä-Suomen Sanomissa, että Ahtisaaresta ei ikinä olisi tullut presidenttiä ilman ay-liikkeen rahoja.

Yksi asia lienee varmaa.

Ahtisaarilla ei äänestetä demareita.

Päivitys 6.10. kello 9.37: Korjattu nimivirhe: Ahtisaaren demarihaukuissa katkeruutta näki Reijo Laitinen.